গৃহবধূকে গলায় ফাঁস লাগিয়ে খুন করল শ্বশুরবাড়ির লোক। খুনের প্রতিশোধ নিতে বধূর দেহ শ্বশুরবাড়িতে কবর দিলেন বাপের বাড়ির লোকজন। ঘটনা দক্ষিণ চব্বিশ পরগনার।
শ্বশুরবাড়ির লোকের দাবি, পুলিশের উপস্থিতিতেই গৃহবধূ রৌশনারার দেহ তাঁদের ঘরে সিমেন্টের মেঝে খুঁড়ে সেখানেই কবর দিয়ে যান বাপের বাড়ির লোকেরা। কবর থেকে দেহ সরানোর দাবি করে মামলা হয়েছে কলকাতা হাইকোর্টে। বিচারপতি তপোব্রত চক্রবর্তীর এজলাসে শুক্রবার মামলাটির শুনানির কথা রয়েছে।
দক্ষিণ ২৪ পরগনায় কুলপি থানার কাতরা মনোহরপুরের যুবতী রৌশনারার সঙ্গে স্থানীয় যুবক বাদশা শেখের বিয়ে হয় ৬ মাস আগে। তরুণীর মা মেহেরজান বিবির অভিযোগ, পণের দাবিতে মেয়েকে বিয়ের পর থেকেই শ্বশুরবাড়ির লোকেরা মারধর করত। গত ১৬ সেপ্টেম্বর রৌশনারা আসেন তাঁর কাছে। টোটো গাড়ি কেনার জন্য স্বামীর চাহিদা মতো ২০ হাজার টাকা তিনি চান। টাকা না দিতে পারায় শ্বশুরবাড়ির লোকেরা পরের দিন খুন করে গলায় ফাঁস লাগিয়ে রৌশনারাকে ঝুলিয়ে দেয়। 
বাপের বাড়ির অভিযোগের ভিত্তিতে কুলপি থানা সেদিনই গ্রেফতার করে গৃহবধূর স্বামী বাদশা এবং শাশুড়ি মাবিয়া শেখকে। ঘটনার পরে বাড়ি তালাবন্ধ করে পালিয়ে যায় বাদশার বাবা রবিয়াল শেখ। 
এদিকে গৃহবধূর দেহ ময়নাতদন্তের পরে শ্বশুরবাড়িতে পৌঁছলে বাপের বাড়ির লোকেরা ঘরের দরজা ভেঙে সিমেন্টের মেঝে খুঁড়ে দেহ কবর দেন বলে অভিযোগ। এমনকী, দরজার জায়গায় ইট দিয়ে গেঁথেও দেন তাঁরা। মেঝে থেকে দেহ তুলে আনার জন্য জেলে বসে বাদশা এবং তার মা চিঠি লেখে ডায়মন্ড হারবার কোর্টের অতিরিক্ত মুখ্য বিচার বিভাগীয় ম্যাজিস্ট্রেটকে। এছাড়া কুলপি থানার কাছেও চিঠি পৌঁছয়। 
গৃহবধূর শ্বশুর হাইকোর্টে মামলা করেছেন। তাঁর আইনজীবী আব্দুল হামিদ মোল্লা বলেন, আমার মক্কেল চান ওই ঘর থেকে দেহ তোলার ব্যবস্থা করুক প্রশাসন।